Калі рэдакцыя рэсурсу паслядоўна і метадычна сочыць за выкананнем правілаў абмеркавання (скласці ды вывесіць іх — таксама важная рэч), то значная доля дыскутантаў прызвычайваецца да гэтага кодэкса, пачынае “фільтраваць базар”, спрачацца болей-меней цывілізавана. Сам прыкмячаў, як на форумах “Навінаў” некаторыя аматары хамаватага нахрапу ды расперазанай лексікі пакрысе абціраліся ў прыстойнай віртуальнай кампаніі, пачыналі напружваць мазгі ды шукаць аргументы замест ярлыкоў.